ইসলাম ও জাদু

ইসলামে জাদু বিশ্বাসের চর্চা "ব্যাপক ও সর্বব্যাপী" এবং ঐতিহাসিকভাবে ও বর্তমানে ইসলামি সংস্কৃতিতে এটি "দৈনন্দিন জীবন ও চর্চার একটি অত্যাবশ্যকীয় উপাদান"।

যদিও পণ্ডিতগণ সাধারণভাবে এই বিষয়ে একমত পোষণ করেন যে কুরআনে ব্যবহৃত শব্দ *সিহর* (সাধারণত জাদু হিসেবে সংজ্ঞায়িত) ইসলামে নিষিদ্ধ, তবে *সিহর*-এর সঠিক সংজ্ঞা নির্ধারণে তাদের মধ্যে কিছুটা মতপার্থক্য বিদ্যমান। জাদু একটি অশরীরী বিশ্বাসব্যবস্থার বিস্তৃত পরিসরকে অন্তর্ভুক্ত করে; যার মধ্যে রয়েছে মায়াবিদ্যা (যার উদ্দেশ্য সাধারণত অতিপ্রাকৃত শক্তির সহায়তায় ঘটনাপ্রবাহ পরিবর্তন করা), ভবিষ্যদ্বাণী (যার মাধ্যমে "ভবিষ্যতের ঘটনা পূর্বানুমান করা বা অদৃশ্য বিষয় সম্পর্কে তথ্য লাভের চেষ্টা করা হয়"), স্বপ্নের মাধ্যমে পূর্বজ্ঞান, অথবা গুপ্তবিদ্যা। জাদু আরও বিভিন্ন প্রকার জাদু থেকে সুরক্ষা প্রদান করে, যেমন—কালো জাদু, বদনজর, শয়তান, ও দুষ্ট জ্বীন, যাদেরকে “রোগব্যাধি, দারিদ্র্য এবং দৈনন্দিন দুর্ভাগ্য” ডেকে আনার উৎস হিসেবে বিবেচনা করা হয়; আবার অন্যদিকে জাদুর ব্যবহার লক্ষ্য হতে পারে “সৌভাগ্য, সুস্বাস্থ্য, সামাজিক মর্যাদা, সম্মান ও ক্ষমতা” অর্জনের উদ্দেশ্যে। কার্যপদ্ধতির মধ্যে রয়েছে আহ্বান, ভাগ্যনির্ধারণের জন্য লটারির মতো পদ্ধতি ব্যবহার, তাবিজ ও অন্যান্য জাদুবিদ্যামূলক উপকরণ তৈরি।

কোন জাদু অনুমোদিত আর কোনটি নিষিদ্ধ, এই নিয়ে যে বিতর্ক দেখা যায়, তার কিছু কারণ সম্ভবত নিহিত আছে জাদুর সংজ্ঞার ভিন্নতায়। বিশেষত, প্রাকৃতিক বা সহানুভূতিশীল জাদু – যা "প্রাকৃতিক বস্তুর অন্তর্নিহিত গুণাবলী (আরবিতে: *খাওয়াস*) ব্যবহার করে" – নিষিদ্ধ জাদুর অন্তর্ভুক্ত কিনা, তা-ও এই বিতর্কের একটি কারণ হতে পারে।"

## কুরআন
ষাটটি কুরআনের আয়াত জাদু সম্পর্কিত বলে জানা যায়। সূরা ২:১০২ এবং আরও অনেক আয়াতে জাদুবিদ্যাকে নেতিবাচকভাবে বর্ণনা করা হয়। এটি এমন এক গোপন জ্ঞান, যা মানুষের জানা উচিত না; শয়তান বা পতিত ফেরেশতারা এটি শিক্ষা দেয়; এর অনুশীলনকারীরা জাহান্নামে যাবে; অন্যান্য আয়াতে একে মূর্তিপূজারীদের অনুশীলন হিসেবে নিন্দা করা হয়। কিন্তু কুরআন জাদুবিদ্যাকে সরাসরি নিষিদ্ধ করে না বা এর অনুশীলনের জন্য কোনো শাস্তির বিধান দেয় না। সূরা ইউনুস, আয়াত ১০:২-এ মুহাম্মদকে তার বিরোধীরা মিথ্যাভাবে জাদুকর হিসেবে অভিযুক্ত করে (‘কাফিররা বলল, “নিশ্চয়ই এই ব্যক্তি তো স্পষ্ট জাদুকর!”’)। সব আয়াতে অতিপ্রাকৃত শক্তি বা সেগুলোর ব্যবহারকারীদের সম্পর্কে নেতিবাচক মন্তব্য করা হয়নি। সূরা বনি ইসরাইল ইঙ্গিত করে যে, কুরআন নিজেই শ্রোতাদের উপর বরকত (বারাকাহ) দান করে এবং তাদের নিরাময় করে। সূরা নম্‌ল (সূরা ২৭)-এ সুলায়মানকে প্রাণী ও জ্বীনদের সাথে কথা বলার ক্ষমতা এবং পাখি ও শয়তানদের নিয়ন্ত্রণ করার ক্ষমতার অধিকারী হিসেবে বর্ণনা করা হয়।

কুরআনের পাঠ্যে জাদুবিদ্যা সম্পর্কে যা বলা হয়, তা ছাড়াও অনেকের বিশ্বাস কুরআন নিজেই একধরনের অতিপ্রাকৃত শক্তির অধিকারী। এটি রক্ষা ও রোগ নিরাময়ের জন্য অতিপ্রাকৃত উপায় হিসেবে ব্যবহৃত হয়।

সূরা ফালাক (সুরা ১১৩) কালো জাদু থেকে রক্ষা পাওয়ার জন্য আল্লাহর কাছে একটি প্রার্থনা হিসাবে ব্যবহৃত হয়। হাদিস অনুসারে, এটি  ইসলামের নবী মুহাম্মদকে জ্বীনদের পূর্বপুরুষ জানের ক্ষতি থেকে রক্ষা করার জন্য নাজিল করা হয়। সূরা ফাতিহা (সূরা ১) এবং সূরা নাস (সূরা ১১৪) থেকেও *বারাকাহ* সঞ্চারিত হওয়ার ক্ষমতা আছে বলে বিশ্বাস করা হয়। কিছু নির্দিষ্ট আয়াতকেও শক্তিশালী বা প্রভাবশালী বলে মনে করা হয় (যেমন: আরোগ্য প্রদানকারী আয়াত—সূরা ৯:১৫, ১৯:৫৭, ১৬:৬৯, ২৬:৮০, ৪১:৪৪)।

*মুসহাফ* অর্থাৎ কুরআনের লিখিত বা মুদ্রিত কপি অতিপ্রাকৃত গুণাবলির অধিকারী বলেও মনে করা হয়। কুরআনের ক্ষুদ্র সংস্করণ, যা পড়ার জন্য এতটাই ছোট যে এর অক্ষরগুলো প্রায় অস্পষ্ট, তা সৌভাগ্যের প্রতীক হিসেবে ব্যবহৃত হয়। কখনও কখনও এগুলো মোটরগাড়ির রিয়ার ভিউ মিররে ঝুলানো হয় অথবা মাদুলি হিসেবে পরা হয়। এমনকি এর পৃষ্ঠা থেকে কালি পানিতে গুলে অসুস্থতার নিরাময় হিসেবে পান করা হয়।

## তাবিজি জাদু

ইসলামি ঐতিহ্যে জাদুর উদ্দেশ্যে প্রতীক, অক্ষর এবং সংখ্যার ব্যবহার গভীরভাবে প্রোথিত। এগুলো শুধু বদনজর, দুর্ভাগ্য, জ্বীন ও শয়তান থেকে রক্ষা করে না, বরং সৌভাগ্য আনতে, প্রজনন ক্ষমতা বাড়াতে, চিকিৎসার জন্য এবং আকর্ষণ ধরে রাখতেও ব্যবহৃত হয়। রহস্যময় চিহ্ন দিয়ে খোদাই করা তাবিজে প্রায়শই আল্লাহর ৯৯টি নামের একটি, ফেরেশতাদের নাম, অথবা নবীদের নাম থাকে। যদিও প্রায় সব মুসলিম পণ্ডিত আল্লাহ বা তার সুপারিশকারীদের (মুহাম্মদ, আলী, সাধু ইত্যাদি) নাম ব্যবহার করে তাবিজের ব্যবহারের অনুমতি দেন,  তবে জ্বীন বা শয়তানের উদ্দেশ্যে তাবিজ ব্যবহার করা নিষিদ্ধ। এভাবে, তাবিজে ব্যবহৃত জাদু ইউরোপীয় কবচের থেকে আলাদা, কারণ ইউরোপীয় কবচগুলো সাধারণত আল্লাহকে বাদ দিয়ে ছোট দেবতা বা শয়তানদের উদ্দেশ্যে ব্যবহার করা হয়। ইসলামি তাবিজগুলোতে সাধারণত কুরআনের আয়াত, পুণ্যময় বাক্য বা দোয়া থাকে এবং এগুলোকে "একটি অতি শক্তিশালী প্রার্থনা" হিসেবে বর্ণনা করা হয়।

নবম শতাব্দী পর্যন্ত তাবিজগুলোতে প্রায়শই ইসলাম-পূর্ব শিল্পের ছাপ দেখা যায়। অজ্ঞাত  কারণে ১২শ শতক থেকে পূর্ব-ইসলামি নকশাগুলো ধীরে ধীরে বিলুপ্ত হয়ে যায় এবং তার পরিবর্তে অন্যান্য প্রতীকী নকশা যেমন পঞ্চভুজ (*পেন্টাগ্রাম*), সোলায়মানের মোহর (*সিল অব সলোমন*) ও রাশিচক্রের চিহ্নগুলোর প্রচলন শুরু হয়। তবে সেই সময়ে সবচেয়ে গুরুত্বপূর্ণ ও প্রচলিত ছিল জাদু বর্গ (*ওয়াফ্ক*)। প্রাচীনতম  জাদু বর্গগুলো ছিল ৩x৩ আকারের, যেখানে ১ থেকে ৯ পর্যন্ত সংখ্যাগুলো এমনভাবে সাজানো থাকত যে, অনুভূমিকভাবে, উল্লম্বভাবে এবং তির্যকভাবে সব সংখ্যার যোগফল ১৫ হতো। বিশেষ করে এই বর্গটি দারুণ জনপ্রিয়তা লাভ করে এবং প্রায়শই চারজন প্রধান ইসলামি ফেরেশতার সাথে এর যোগসূত্র স্থাপন করা হতো। ৬x৬ বর্গক্ষেত্রগুলো দশম শতাব্দীর শেষ দিক থেকেই প্রচলিত ছিল, তবে ত্রয়োদশ শতাব্দী পর্যন্ত এগুলো জাদুর অনুষঙ্গ হিসেবে ব্যবহৃত হয়নি। জাদুকরী প্রতীকসমূহ পোশাকেও খোদাই করা হতো, যা "তাবিজি জামা" নামে পরিচিত এবং এতে কুরআনের বিভিন্ন প্রতীক অঙ্কিত থাকত। বর্তমানে সংরক্ষিত যে কয়েকটি রয়েছে, সেগুলো পঞ্চদশ শতকের।

## কালো জাদু (''সিহর'')
কুরআনে সাধারণত জাদু হিসেবে অনূদিত শব্দটি হলো *সিহর*। অ্যাডাম সিলভারস্টাইনের মতে, "আরবিতে জাদুর প্রতিশব্দ হলো *সিহর*, ... কুরআনে *সিহর* অর্থ হলো কালো জাদু, কিন্তু আধুনিক আরবিতে একই শব্দ বিনোদনমূলক জাদুর জন্য ব্যবহৃত হয়।" হ্যান্স ভেহরের *ডিকশনারি অফ মডার্ন রিটেন অ্যারাবিক* অনুসারে, *সিহর* শব্দের অর্থ হলো "মন্ত্রমুগ্ধতা, প্রতারণা, মোহিতকরণ এবং আকর্ষণ।" অন্যদিকে, এর বহুবচন রূপ *আশার*-এর অর্থ হলো "কালো জাদু, ডাইনিবিদ্যা এবং জাদু।"

ব্রিল এনসাইক্লোপিডিয়া অফ ইসলামে তুফিক ফাহদ সাধারণত *সিহর*-এর প্রতিশব্দ হিসেবে *জাদু* শব্দটি ব্যবহার করেন, তবে কদাচিৎ *কালো জাদু* বা *ডাইনিবিদ্যা*-এর মতো শব্দও ব্যবহার করে থাকেন। তুফিক ফাহদ *সিহর*-এর প্রাথমিক সংজ্ঞা দেন এভাবে: এটি এমন এক প্রক্রিয়া যা এর শিকার ব্যক্তিকে এমন কিছুকে সত্য বলে বিশ্বাস করায় যা আসলে সত্য নয়। তবে, তিনি এর অন্তর্ভুক্ত করেন সেই সবকিছুকেও যা "সাদা" বা "প্রাকৃতিক জাদু" হিসেবে পরিচিত। ফাহদের মতে, জাদু (*সিহর*) হলো *উলূম আল-[[গায়িব (ইসলাম)|গায়িব]]* অর্থাৎ অদৃশ্য জগতের বিজ্ঞানের একটি শাখা। এর অন্তর্ভুক্ত রয়েছে:
*আধ্যাত্মিক কর্ম (*ইলম আল-খাওয়াস ও তিলাসিম*), যা র‍্যাডক্লিফ এডমন্ডসের বর্ণনা অনুযায়ী এমন এক আচারিক অনুশীলন, যার মাধ্যমে কোনো কর্ম বা ঐশ্বরিক উপস্থিতি আহ্বান করা হয়, বিশেষ করে ঈশ্বরের সঙ্গে ঐক্য (হেনোসিস) অর্জনের জন্য বা আত্মোন্নয়নের জন্য।
*শুভ বা প্রাকৃতিক জাদু (*ইলম আল-হিয়াল ও আশ-শাওয়াযাহ*) এবং 
*কালো জাদু, যাকে বলা হয় (*ইলম আস-সিহর*)।
মাইকেল ডলস উল্লেখ করেন যে, *সিহর* মূলত এমন জাদুবিদ্যাকে বোঝায়, যা দানব বা অশরীরীদের আহ্বান করে এবং তাই এটি নিষিদ্ধ। আধুনিক ইসলামি সমাজে *সিহর* বিষয়ক বিশ্লেষণে তিনি উল্লেখ করেন যে, এটি মূলত নিষিদ্ধ *([[হারাম]])* জাদুবিদ্যাকে বোঝায়। রেমকে ক্রুক *সিহর* চর্চাকে জাদু বা টোটকারূপে সংজ্ঞায়িত করেন এবং *সিহর* নামে পরিচিত বস্তুগত জিনিসগুলোকে “তাবিজ” বা “মন্ত্রযুক্ত বস্তু” হিসেবে অনুবাদ করেন।

কুরআনে বর্ণিত আছে যে, আল্লাহ যখন আদমকে সৃষ্টি করলেন, তখন তিনি সকল ফেরেশতাকে নতুন সৃষ্ট এই জীবের সামনে নত হওয়ার (সিজদা করার) নির্দেশ দিলেন। যেসব ফেরেশতা আদমের সৃষ্টি নিয়ে আপত্তি জানিয়েছিল, তারা এই নির্দেশ অমান্য করে শয়তানে রূপান্তরিত হলো। এরপর তারা মানবজাতির জন্য এক প্রলুব্ধকারী ও পরীক্ষক হিসেবে আবির্ভূত হলো, যাদের প্রধান উদ্দেশ্য হলো মানুষকে আল্লাহর অনুগ্রহ লাভ থেকে বিরত রাখা কুরআনের সূরা বাকারার ১০২ নম্বর আয়াত অনুযায়ী, *সিহর* হারুত ও মারুত নামের দুজন ফেরেশতা দ্বারা শেখানো হয়:

কুরআনে বর্ণিত কালোজাদু (*সিহর*) সম্পর্কে বলা হয়েছে, এটি পতিত ফেরেশতা বা শয়তানদের মাধ্যমে প্রকাশিত এক ধরনের জ্ঞান। তৌফিক ফাহদের ভাষায়, এটি ছিল 'আসমানী জ্ঞানের একটি খণ্ডাংশ'—তবে এটি জাহিলিয়্যাত যুগের (ইসলাম-পূর্ব আরবদের) মধ্যে কোনো স্বতন্ত্র গোষ্ঠী হিসেবে বিবেচিত হয়নি। এই আয়াতের উপর ভিত্তি করে, ইরমেলি পেরহো জাদুকে "আল্লাহর সৃষ্টির অংশ" হিসেবে বর্ণনা করেন, ঠিক যেমন ভালো কাজ ও মন্দ কাজ; বিশ্বাস ও অবিশ্বাস। কারণ জাদুকরদের অপকর্ম তখনই সংঘটিত হয়, যখন আল্লাহ তা সংঘটনের অনুমতি দেন; তাই জাদু ইসলামি বিশ্বাসে সর্বশক্তিমান আল্লাহর ধারণার সঙ্গে সামঞ্জস্যপূর্ণ।

হাদিসে, সিহর আরও বৈরী ধারণা হিসেবে বিকশিত হয়েছে। জাদুবিদ্যা ও ডাকিনীবিদ্যা সম্পর্কিত হাদিস পর্যালোচনার প্রেক্ষিতে ইর্মেলি পেরহো লেখেন: 
সীরাত ও হাদিসে বর্ণিত আছে যে, নবী মুহাম্মদ (সা.) একটি কূপে লুকানো জাদুমন্ত্রের কারণে অসুস্থ হয়েছিলেন। জাদুর প্রভাব থেকে মুক্তি পেতে তিনি স্বপ্ন অথবা জিবরাঈল-এর আগমন লাভ করেন, যিনি তাকে আরোগ্যের উপায় অবগত করান।

গবেষক ইর্মেলি পেরহো উল্লেখ করেন যে, হাদিসের সমস্ত সংস্করণ (এবং ডাকিনীবিদ্যা সংক্রান্ত সমস্ত হাদিস) এই বিষয়টি তুলে ধরে যে, যেখানে ইসলামের নবীকে জাদুর শিকার হিসেবে দেখানো হয়, তা ইসলামে জাদুর ক্ষতিকর ক্ষমতার প্রতি বিশ্বাসের প্রতিফলন। এসব হাদিসের বিভিন্ন বর্ণনাভেদে জাদুর প্রতিকার সম্পর্কেও ভিন্ন ভিন্ন বিবরণ পাওয়া যায়। কিছু বর্ণনা অনুযায়ী, আল্লাহর ক্ষমতা এত প্রবল যে, মুহাম্মদ কূপ থেকে জাদুর বস্তুগুলো বের করাও প্রয়োজন মনে করেননি। অন্য বর্ণনায় তাকে জিজ্ঞেস করা হয়: তিনি কি সেগুলো কূপ থেকে তুলেছিলেন, পুড়িয়েছিলেন, না কি কোনো প্রতিশব্দ ব্যবহার করেছিলেন। বিভিন্ন হাদিসে তিনি উত্তর দেন যে, "আল্লাহ, যিনি পরাক্রমশালী ও মহান, তিনি ইতোমধ্যেই আমাকে আরোগ্য দান করেছেন"। তবে একটি বর্ণনায় এ বক্তব্য অনুপস্থিত; সেখানে দেখা যায়, একটি যাদুবদ্ধ গ্রন্থি (গাঁঠ) খোলা ও বিচ্ছিন্ন করার পরই তিনি সুস্থ হন। এই ভিন্নতাগুলো ইর্মেলি পেরহোর দৃষ্টিতে ইঙ্গিত করে যে, সব মুসলিম জাদুর প্রভাব ও ক্ষমতা সমানভাবে বিশ্বাস করেন না। যে হাদিসে মুহাম্মদ বলেন, "আল্লাহ আমাকে আরোগ্য দান করেছেন", সেখানে আল্লাহর ক্ষমতাকে "জাদুর ক্ষমতা প্রতিরোধের জন্য যথেষ্ট" হিসেবে বর্ণনা করা হয়। এই ক্ষেত্রে, জাদুবিদ্যায় কেবল একজন বহিরাগত বা শত্রু জড়িত ছিল। অন্যদিকে, পরবর্তী হাদিসে জাদু প্রতিরোধের জন্য "মানুষের প্রচেষ্টা" বা পদক্ষেপের প্রয়োজন হয়েছিল। যারা ক্ষতিকর জাদুর বিরুদ্ধে মানবীয় পদক্ষেপে বিশ্বাসী, তারা সাধারণত "রক্ষাকবচ" ও জাদু প্রতিরোধে ব্যবহৃত পাল্টা মন্ত্র ব্যবহারের পক্ষে সমর্থন প্রকাশ করেন।
### শাস্তি
ইসলামে, যদি কোনো কালো জাদুকর তাওবা না করে ও তা থেকে বিরত না থাকে, তবে নবী মুহাম্মদ কর্তৃক তার জন্য নির্ধারিত শাস্তি হলো মৃত্যুদণ্ড।

ইসলামে জাদুবিদ্যার শাস্তি জাদু শেখার বিধানের সাথে সম্পর্কিত। ইসলামের প্রারম্ভিক যুগে এ বিষয়ে একাধিক ঘটনা উল্লেখ করা হয়।

অতএব, ইমাম আবু হানিফা, ইমাম মালিক, ইমাম আহমদ বিন হাম্বল এবং অধিকাংশ ওলামার মতে, জাদুকরকে তাওবার সুযোগ না দিয়েই হত্যা করা ওয়াজিব।
আল-কুরতুবি এই বক্তব্যকে  অধিকাংশ ওলামার অভিমত বলে উল্লেখ করেন এবং বলেন: সাহাবীদের মধ্যে যারা এই মতকে সমর্থন করেন তাদের মধ্যে আছেন: উমর, উসমান, ইবনে উমর, হাফসা, এবং আবু মুসা আল-আশ'আরী। আল-কুরতুবি সাতজন তাবিঈনকেও এই মতের সমর্থক হিসেবে উল্লেখ করেছেন।
শাফেয়ী মাযহাবের ক্ষেত্রে, আস-সুবকি বলেছেন যে, জাদুর মূল নির্যাস হলো এর তিন ধরনের পরিস্থিতি রয়েছে:
*এক প্রকার, যেখানে জাদুকরকে কাফের (অবিশ্বাসী) হিসেবে হত্যা করা হয়।
*আরেক প্রকার, যেখানে জাদুকরকে কিসাসস্বরূপ (প্রতিশোধমূলক) হত্যা করা হয়।
*তৃতীয় প্রকার, যেখানে জাদুকরকে মোটেও হত্যা করা হয় না, বরং তাকে একটি শাস্তিমূলক দণ্ড (তা'যীর) প্রদান করা হয়।
কাউকে কুফর হিসেবে হত্যা করা হয় তখনই যখন তার জাদু এমন পর্যায়ে পৌঁছায় যা সরাসরি কুফরের সংজ্ঞায় পড়ে। অন্যদিকে, যদি তার জাদুর কারণে কারো মৃত্যু ঘটে, তবে তাকে প্রতিশোধস্বরূপ হত্যা করা হয়; আর যদি এমনটি না হয়, তাহলে তাকে অনুশাসনমূলক শাস্তি প্রদান করা হয়।

## ধর্মীয় বৈধতা
### ধ্রুপদী যুগ
টোবিয়াস নুনলিস্টের মতে, জাদু ও গুপ্তবিদ্যাকে সম্পূর্ণভাবে নিন্দা না করে, বরং মুসলিম লেখকরা সাধারণত বৈধ ও অবৈধ জাদু অনুশীলনের মধ্যে পার্থক্য করেন। হেনরিক বোগদান ও গর্ডান জুর্দজেভিচের মতে, পাশ্চাত্য গূঢ়তত্ত্ব ও গুপ্তবিদ্যার বিপরীতে ইসলামে প্রচলিত ধর্মমতের সাথে গুপ্তবিদ্যার মধ্যে কোনো সুস্পষ্ট দ্বন্দ্ব দেখা যায় না। ঐতিহ্যগতভাবে ইসলাম আল্লাহ প্রদত্ত রহমতস্বরূপ জাদুকরী মুজিজা এবং শয়তানসৃষ্ট কালো জাদুর মধ্যে স্পষ্ট পার্থক্য করে। জাদু বা ডাকিনীবিদ্যা ধর্মীয় আনুগত্যের মাধ্যমে অর্জিত হয়, নাকি অবাধ্যতার মাধ্যমে — এ বিষয়ে ধারণা প্রায়শই নির্ধারণ করে যে তা বৈধ না অবৈধ।

হাদিস জাদুর ব্যবহার নিরাময়ের উদ্দেশ্যে অনুমোদন করে, যতক্ষণ পর্যন্ত তাতে শিরক (আল্লাহর সাথে অন্য কিছুকে শরিক করা বা বহু-ঈশ্বরবাদ) না থাকে। আহমদ বিন হাম্বল (৭৮০-৮৫৫ খ্রিষ্টাব্দ) যারা নিরাময়ের উদ্দেশ্যে জাদু ব্যবহার করতেন, তাদের 'সাহির' বা জাদুকরদের সমপর্যায়ের বলে নিন্দা করা থেকে বিরত ছিলেন। তাবাসি (মৃত্যু ১০৮৯ খ্রিষ্টাব্দ) জাদু চর্চার জন্য বিভিন্ন ধরনের আচার-অনুষ্ঠানের কথা বলেন, তবে তিনিও একমত ছিলেন যে শুধুমাত্র শরিয়ত অনুযায়ী যে জাদু তা-ই অনুমোদিত। ইবনে নাদিম (৯৩২-৯৯৫ খ্রিষ্টাব্দ) — একজন "কিতাবি" ধার্মিক মুসলিম — সাদা জাদুর বৈধতা স্বীকার করেন, কিন্তু কালো জাদু চর্চার নিন্দা করেন। তিনি বৈধ জাদুর উৎস হিসেবে বাদশাহ সলোমন (ইসলামে নবী সুলায়মান ইবনে দাউদ)-কে চিহ্নিত করেন এবং অবৈধ জাদুর উৎস হিসেবে ইবলিশ (ইসলামে শয়তানদের নেতা)-কে চিহ্নিত করেন। বৈধ জাদুকরদের মধ্যে ভূতুড়ে ওঝারাও অন্তর্ভুক্ত ছিল। তারা ইসলামি আইন মেনে চলত এবং আল্লাহর নাম স্মরণ করত। অবৈধ জাদুকর শয়তানদের দ্বারা নিয়ন্ত্রিত হত অথবা তাদের নিয়ন্ত্রণ করত এমন সব কাজ বা নৈবেদ্যর মাধ্যমে, যা আল্লাহর কাছে অপছন্দনীয় ছিল। ইবনে খালদুন-এর মতে, অলৌকিক ঘটনা (কারামাত) বৈধ জাদুর অন্তর্ভুক্ত এবং এগুলোকে আল্লাহর দান হিসেবে গণ্য করা হয়। এগুলো অবৈধ জাদু (সিহর) থেকে সম্পূর্ণ ভিন্ন:

ইসলামের প্রারম্ভিক যুগ থেকেই "বিভিন্ন ধর্মীয় ও আইনগত মতবাদ"-এর মুসলিম পণ্ডিতরা যারা জাদু টোনা অপছন্দ করতেন, তারা একে সর্বদা পাপ বা মন্দ বলে গণ্য করতেন না; বরং একে তারা অর্থহীন বা ধোঁকাবাজি হিসেবে বিবেচনা করতেন। ধ্রুপদী পণ্ডিতদের জাদুবিদ্যা প্রত্যাখ্যান যুক্তির চেয়ে বরং কুরআনের ব্যাখ্যার ওপর বেশি নির্ভরশীল ছিল। এর একটি উদাহরণ হলো আল-যামাখশারী (১০৭৪-১১৪৩)-এর মতো প্রাথমিক পণ্ডিতদের দ্বারা সূরা ফালাকের ব্যাখ্যা। হানাফী ফকিহ আবু বকর জাসসাস যুক্তি দেন যে, জাদু যদি সত্যিই বাস্তব হতো, তবে এর অনুশীলনকারীরা বাজারের সাধারণ মানুষকে প্রতারণা করে বেড়ানো দরিদ্র প্রতারক না হয়ে ধনী ও ক্ষমতাশালী হতেন। ইমাম জাহিজের কিতাব-উল-হাইয়াওয়ান গ্রন্থে জ্বীন (পিশাচ) ও শয়তান (ওয়াসওয়াসা)-এর সাথে কথিত সাক্ষাতের জন্য নানা ধরনের মনস্তাত্ত্বিক ব্যাখা উপস্থাপন করা হয়েছে। মু'তাজিলা যুক্তিবাদীরা মনে করতেন যে, জাদু ও জাদুকর্ম বাস্তবতা বর্জিত নিছকই প্রতিচ্ছবি মাত্র। ইবনে সিনা (প্রায় ৯৮০–১০৩৭) এবং ফখরুদ্দীন আল রাযি (১১৪৯ বা ১১৫০–১২০৯) জাদুকে কেবল একটি উপকরণ হিসেবে বর্ণনা করেন, যেখানে জাদুর কার্যফলের ওপর নির্ভর করে সেটি বৈধ না অবৈধ তা নির্ধারিত হয়। আল-রাজি (প্রায় ১১৫০–১২০৯) জাদুবিদ্যার অন্তর্ভুক্ত হিসেবে গণ্য করেন খাদ্যদ্রব্য, ওষুধ ও মলমের গোপন বৈশিষ্ট্য (খাওয়াস) ব্যবহারকে, যাকে তিনি ইস্তি'আনা (সহায়তা প্রার্থনা) হিসেবে বর্ণনা করেন। তবে ঐতিহ্যবাহী চিকিৎসাপদ্ধতি ইসলামি বিশ্বে ব্যাপকভাবে চর্চিত এবং কখনোই ধর্মীয় নিষেধাজ্ঞার আওতায় পড়েনি।
### সমসাময়িক যুগ
আধুনিক যুগে অতিপ্রাকৃত বিষয়ের সমালোচনা গৃহীত হয়েছিল। সালাফি পণ্ডিতগণ, যেমন মুহাম্মদ আবদুহ, রশিদ রিদা, মুহাম্মাদ আসাদ এবং সাইয়েদ কুতুব জাদু এবং এর সাথে সম্পর্কিত ঐতিহ্যগুলোকে প্রত্যাখ্যান করেন এবং তারা জাদুকরী ও ডাকিনীবিদ্যার উল্লেখগুলোকে রূপক অর্থে ব্যাখ্যা করেন।

ওহাবিবাদের প্রতিষ্ঠাতা মুহাম্মদ ইবনে আবদুল ওয়াহাব (১৭০৩–১৭৯২) জাদুকে এমন গুটি কয়েক পাপের অন্যতম বলে মনে করতেন যার জন্য মৃত্যুদণ্ড একটি "ঐশ্বরিকভাবে অনুমোদিত শাস্তি"। বিংশ শতাব্দীর পণ্ডিত মুহাম্মদ নাসিরুদ্দীন আল-আলবানী উল্লেখ করেন যে, যাদের এই "বিশ্বাস রয়েছে যে জাদুর নিজস্ব শক্তিতে কাজ করার ক্ষমতা আছে, আর তা আল্লাহর সিদ্ধান্ত ও ইচ্ছার কারণে নয়", তারা জান্নাতে প্রবেশ করবে না।

২০১৩ সালের তথ্য অনুযায়ী, "আফগানিস্তান, গাজা, বাহরাইন এবং সৌদি আরবে" "কঠোরতর আইন, গ্রেপ্তার এবং মৃত্যুদণ্ডের ফলে জাদুকরী প্রথাগুলোকে প্রতিহত করার প্রচেষ্টা দেখা গেছে"। আহমেদ ফেরকি ইব্রাহিমের (ম্যাকগিল বিশ্ববিদ্যালয়ের ইসলামি আইনের অধ্যাপক) মতে, "জাদুর জন্য মৃত্যুদণ্ডের প্রচলন ইসলামি ইতিহাসে প্রোথিত থাকলেও", ঐতিহাসিকভাবে এটি খুব কমই প্রয়োগ করা হতো। "উদাহরণস্বরূপ, আপনি যখন ষোড়শ থেকে ঊনবিংশ শতাব্দীর উসমানীয় আদালতের নথিগুলো পড়বেন, তখন বুঝতে পারবেন যে খ্রিস্টান ইউরোপের মতো সেখানে জাদুকরদের নিয়ে কোনো ইনকুইজিশন কিংবা ডাইনী-শিকার ছিল না ... জাদুকরদের উপর ঘন ঘন এই নিপীড়ন বস্তুত একটি সাম্প্রতিক ঘটনা"। নাইজেরিয়াতেও জাদু একটি অপরাধ। ওহাবি প্রচারক বিলাল ফিলিপস একটি হাদিসের উল্লেখ করে জাদুর অনুমোদিত এবং নিষিদ্ধ ব্যবহারের মধ্যে পার্থক্য করার চেষ্টা করেন, যেখানে আপাতদৃষ্টিতে অতিপ্রাকৃত বৈশিষ্ট্যসম্পন্ন একটি সূরা তিলাওয়াত করা হয়েছিল কিন্তু তা লিখে তাবিজ হিসেবে ব্যবহার করা হয়নি।

একে তিনি বৈধ জাদুর একটি উদাহরণ হিসেবে উপস্থাপন করেন এবং উল্লেখ করেন যে মুহাম্মাদ অবৈধ জাদুর উদাহরণস্বরূপ "সেগুলো লিখে তার গলায় ঝোলাননি, তার বাহুতে বা কোমরে বাঁধেননি"।

আধুনিক আশআরি এবং মাতুরিদিগণ সাধারণত জাদুকে প্রত্যাখ্যান করার এবং সাধারণভাবে প্রাকৃতিক ও অতিপ্রাকৃতের মধ্যকার পার্থক্যের বিরুদ্ধে যুক্তি দেন। উপলক্ষ্যবাদের অনুসারী হওয়ায়, প্রাকৃতিক নিয়ম প্রণয়নে আল্লাহর ওপর কোনো বিধিনিষেধ থাকে না। আল্লাহ সাধারণভাবে অনুমিত নিয়ম থেকে সরে আসতে পারেন এবং যেকোনো সময় প্রাকৃতিক আইন পরিবর্তন করে কাউকে জাদুকরী ক্ষমতা প্রদান করতে পারেন। শুধুমাত্র আল্লাহর ইচ্ছাই বিদ্যমান, এমন দাবি করে তারা অতিপ্রাকৃত এবং প্রাকৃতিকের দ্বৈততাকে প্রত্যাখ্যান করেন।

সমসাময়িক শিয়া ইসলামে, ধর্মীয় আলেম সাইয়্যেদ আবদুল হুসাইন দস্তগাইব শিরাজি মনে করেন যে বৈধ জাদু করার ক্ষমতা প্রবল "ধর্মভীরুতা ও সংযমের" কারণে আসে। অলৌকিক ক্ষমতার অধিকারীকে অবশ্যই "আল্লাহর নাম জপ করতে হবে", তাকে "তার সময়ের সবচেয়ে ধার্মিক এবং জ্ঞানী ব্যক্তি" হতে হবে, এবং তিনি "নবী হওয়ার দাবি করবেন না"।

## ভবিষ্যদ্বাণী
আদি ও ধ্রুপদী ইসলামি বিশ্বে ভবিষ্যদ্‌বাণী (গুপ্ত পদ্ধতির সাহায্যে ভবিষ্যৎ ঘটনা বা অদেখা বিষয় সম্পর্কে তথ্য লাভ করা) বিভিন্ন কৌশলের সমন্বয়ে গঠিত ছিল, যা "মোটামুটিভাবে দুই ভাগে বিভক্ত" ছিল: একটি "প্রধানত অন্তর্জ্ঞানী" (উদাহরণস্বরূপ, জলানুসন্ধানকারীরা "ভূগর্ভস্থ জলের উপস্থিতি" আবিষ্কার করতে হুদহুদ পাখির মতো প্রাণীদের আচরণ পর্যবেক্ষণ করত) এবং অন্যটি যেখানে "সংখ্যাগত বা যান্ত্রিক পদ্ধতি" প্রয়োগ করা হতো। "প্রাণীর অঙ্গ-প্রত্যঙ্গের গঠন" পরীক্ষার মাধ্যমে আল্লাহর ইচ্ছা ব্যাখ্যা করা; "পানি, তেল বা কালির পৃষ্ঠে" দৃশ্যমান বিন্যাস বা প্যাটার্ন পর্যবেক্ষণ করা (হাইড্রোম্যান্সি); এবং স্বপ্ন ব্যাখ্যা করা এর অন্তর্ভুক্ত ছিল। এই স্বজ্ঞাত কৌশলগুলোতে ব্যবহৃত "নির্দিষ্ট পদ্ধতিগুলোর খুব কম বিবরণই অবশিষ্ট রয়েছে।" "গুরুত্বপূর্ণ নক্ষত্রমণ্ডলীর দৃশ্যমানতার ওপর ভিত্তি করে" আবহাওয়ার পরিবর্তনের পূর্বাভাস দেওয়া আল-কিন্দির (আনু. ৮০১–৮৭৩ খ্রিস্টাব্দ) একটি রচনার বিষয়বস্তু ছিল এবং আরেকটি রচনা "ইরাকে আজও প্রচলিত রয়েছে।"

ইতিহাসবিদ এমিলি স্যাভেজ-স্মিথ ভবিষ্যৎকথনকে *কাহানাত* শব্দ থেকে অনুবাদ করেন। একটি গুপ্ত, প্রমিত প্রক্রিয়া বা আচার-অনুষ্ঠানের মাধ্যমে ভবিষ্যৎকথনকে (অর্থাৎ "ভবিষ্যতের ঘটনার পূর্বাভাস দেওয়া বা অদেখা বিষয় সম্পর্কে তথ্য অর্জন করা") "আল-আফকানি, তাশকোপুরাজাদা এবং হাজ্জি খলিফার মতো মুসলিম বিশ্বকোষ প্রণেতারা" একে "জাদুর একটি শাখা" বলে অভিহিত করেন।

তৌফিক ফাহদ ভবিষ্যৎকথন এবং জাদুর মধ্যে পার্থক্যকে অস্পষ্ট বলে বর্ণনা করেন। উভয়েরই একটি "ব্যবহারিক এবং অ-তাত্ত্বিক বৈশিষ্ট্য" রয়েছে; এরা "প্রাকৃতিক উপাদানগুলোর পূর্বাভাস দিতে অতিপ্রাকৃত উপায়" ব্যবহার করে এবং "দানবীয় অনুপ্রেরণা" থেকে জ্ঞান অর্জনের কৌশল ভাগ করে নেয়; তবে "ইসলামি জাদুকরী সাহিত্যে", এই দুটি বিষয় "একে অপরের সাথে না মিশে সমান্তরালভাবে চলে।"

আধুনিক কালে মধ্যপ্রাচ্যে, ডন পার্লমাটারের মতে, "ভাগ্যগণনা": ভবিষ্যদ্বাণী এবং পূর্বাভাসের চেয়ে আধ্যাত্মিক সুরক্ষা এবং পারিবারিক পরামর্শের ওপর বেশি মনোযোগ দেয়। তাস, পাশা, হাতের তালু এবং কফির তলানি পড়ার পাশাপাশি দুষ্ট আত্মাকে দূরে রাখতে তাবিজ বিক্রি করা এবং বৈবাহিক সমস্যার পরামর্শ প্রদানের মতো কার্যকলাপ এর অন্তর্ভুক্ত। আফগানিস্তানে, ভাগ্যগণনাকারীরা সারা দেশে ছোট দোকান বা মসজিদ এবং মাজারের বাইরে কাজ করে, তবে ভবিষ্যতের পূর্বাভাস জানতে তাদের সাথে খুব কমই পরামর্শ করা হয়; বেশিরভাগ সময় তাদের গ্রাহক হন নারী বা বয়স্ক ব্যক্তিরা, যারা তাদের পরিবারকে প্রভাবিত করে এমন সমস্যার দিকনির্দেশনা চান।
ইরান এবং পাকিস্তানেও এই ভাগ্যগণনা ব্যাপকভাবে প্রচলিত।
### কুরআনীয় চিকিৎসা
“কুরআনীয় চিকিৎসা” হলো এমন কিছু অনুশীলন যা “শুধুমাত্র” কুরআনের আয়াত তেলাওয়াত এর উপর ভিত্তি করে গঠিত, এবং এর সঠিক অর্থ ও প্রয়োগবিধি নির্ধারণ করে। ‘কুরআনীয় চিকিৎসা’র উপাদানের মধ্যে অন্তর্ভুক্ত রয়েছে — “রোগীর সমস্যাবলী নিয়ে আলোচনা করা”, নির্দিষ্ট কুরআনের আয়াত (এবং দোয়া) পাঠ করে “রুকইয়াহ” করা, এবং “কোনো অগ্রগতি না দেখা গেলে চিকিৎসার সময়কাল বৃদ্ধি করা”। যদিও এই চিকিৎসাপদ্ধতি ঐশ্বরিক গ্রন্থ ও ধর্মীয় বিশ্বাসের উপর ভিত্তি করে গঠিত, তবুও এর কিছু অংশে রয়েছে “স্পষ্ট মনোবৈজ্ঞানিক উপকারিতা”— যেমন: রোগীর বিশ্বাস অনুযায়ী ঐশ্বরিক কিতাব থেকে পাঠ করা, রোগীর সমস্যাগুলো নিয়ে তার বক্তব্যকে গুরুত্ব দেওয়া, এবং “একটি নির্দিষ্ট সময়সূচির অধীনে নির্দিষ্ট সময়কাল ধরে সহজ কিছু ধর্মীয় অনুশীলনের পুনরাবৃত্তি”। ২০০৫ সাল নাগাদ, এই চিকিৎসাপদ্ধতি কায়রোসহ বিভিন্ন স্থানের মুসলিম অভিজাতদের মধ্যেও ব্যাপক জনপ্রিয়তা অর্জন করে।

## জাদু সম্পর্কিত রচনা সমূহ
মুসলিম পণ্ডিত ইবনে নাদিম তার কিতাব আল-ফিহরিস্ত গ্রন্থে এমন একটি বইয়ের বর্ণনা দিয়েছেন, যেখানে ফুকতুসের () নেতৃত্বে ৭০ জন ইফ্রিতের তালিকা রয়েছে। এর মধ্যে প্রত্যেকটি সপ্তাহের দিনের জন্য আলাদা আলাদা কয়েকজন ইফ্রিত নিযুক্ত আছে বলে উল্লেখ করা হয় স্পেনের ওকানার চতুর্দশ শতাব্দীর শেষভাগ বা পঞ্চদশ শতাব্দীর প্রথমভাগের এক সংগ্রহে থাকা জাদু-চিকিৎসা সম্পর্কিত পাণ্ডুলিপিতে ৭২টি বিভিন্ন জ্বীনের (যাদের "তায়ালিক" বলা হয়েছে) একটি আলাদা তালিকা রয়েছে, যা আবার ফুকতুসের অধীনে বিবৃত—এখানে তাকে "ফায়কায়তূশ" বা "ফিকিতুশ" নামেও উল্লেখ করা হয়েছে এবং এই জ্বীনদের বিভিন্ন রোগের জন্য দায়ী করা হয়েছে। ঐ পাণ্ডুলিপিগুলো অনুসারে, প্রতিটি জ্বীনকে বাদশাহ সুলায়মানের সামনে হাজির করা হতো। সেখানে তাদের নিজেদের "ক্ষতিকর প্রভাব" (দুর্নীতি) এবং "আবাসস্থল" প্রকাশ করার নির্দেশ দেওয়া হয়। তারা যখন নিজেদের অন্যায় ও দোষ স্বীকার করছিল, তখন জ্বীনদের রাজা ফিকিতুশ বাদশাহ সুলায়মানকে প্রতিটি জ্বীনের দ্বারা সৃষ্ট রোগ নিরাময়ের জন্য চিকিৎসা প্রণালী প্রদান করেছিলেন।

জাদু চর্চার সমালোচনামূলক সাহিত্যের একটি "আদর্শ উদাহরণ" হিসেবে, ক্রুক সৌদি শেখ ওয়াহিদ আব্দ আল-সালাম (অথবা ইবন আল-সালাম বালি) রচিত, জনপ্রিয় এবং সহজলভ্য একটি বইয়ের উল্লেখ করেন। ওয়াহাবি মতাদর্শের ভিত্তিতে লেখা এই গ্রন্থটির নাম: *আল-সারিম আল-বাত্তার ফি তাছাদ্দি লি-ল-সাহারাহ আল-আশরার*, যা মূলত "কীভাবে জাদু ও তার ক্ষতিকারক প্রভাবগুলো মোকাবিলা করা যায়" সেই বিষয়ে আলোকপাত করে। এ বইতে নির্দেশ দেওয়া হয়েছে যে,
**সিহর আল-জুনান* (পাগল সম্পর্কিত জাদু), *সিহর আল-খুমুল* (উদাসীনতা সম্পর্কিত জাদু) এবং বিভিন্ন যৌন সমস্যা নিরাময়ে সেই জ্বীনকে তাড়ানোর জন্য জাদু ব্যবহার করতে হবে, যা ভুক্তভোগীর মস্তিষ্ক বা শরীরের অন্যান্য অংশ দখল করেছে; অথবা
*আপনার স্ত্রীর সাথে সহবাসে অক্ষমতার চিকিৎসা হিসেবে একটি ধারালো কুড়ালের গরম ফলকের (ব্লেডের) ওপর প্রস্রাব করা।
*পেটের ব্যথা নিরাময়ের জন্য সেই পানি পান করা, যার উপর কুরআনের অংশবিশেষ তেলাওয়াত করা হয়েছে।
**সিহর আল-নাজিফ* (যা মাসিক ছাড়া যোনি থেকে রক্তপাত ঘটায় এবং কয়েক মাস পর্যন্ত চলতে পারে বলে ধারণা করা হয়) বর্ণনা করা হয়েছে যে এটি “গর্ভাশয়ের একটি শিরায় শয়তানের পা ফেলার মাধ্যমে” সৃষ্ট। এর চিকিৎসা হিসেবে নির্দেশ দেওয়া হয়েছে কুরআনের অংশবিশেষ পাঠ করা পানি পান করা এবং সেই পানিতে টানা তিন দিন গোসল করার কথা বলা হয়েছে।
*বদনজর (যা জ্বীনের কারণে নয়) নিরাময়ের জন্য "ধর্মীয় রীতি মেনে গোসল" করা এবং "দোয়া পাঠ" করা।
*ইসলামি চিকিৎসকরা যে রুকয়া ভুক্তভোগীর কানের কাছে পাঠ করতে অনুমোদন দিয়েছেন, তার মধ্যে সর্বাধিক প্রধান হলো রুকইয়া; এটি ৪১টি কুরআনের আয়াত, সূত্র এবং সংক্ষিপ্ত সূরার সমন্বয়ে গঠিত একটি আবৃত্তি।
শিয়া আলেম সাইয়্যেদ আব্দুল হুসাইন দস্তগাইব শিরাজি, যিনি আল-ইসলাম ওয়েবসাইটে তার একটি পৃষ্ঠায় উল্লেখ করেন, "যে মুসলিম জাদু চর্চা করে এবং তওবা করে না, তার শাস্তি হলো মৃত্যুদণ্ড", তিনি আরও বলেন যে বহু ইসলামি আইনজ্ঞ এই মত পোষণ করেন যে "এক জাদু দ্বারা অন্য জাদুর মোকাবেলা করা জায়েজ"। এর উদাহরণস্বরূপ তিনি তুলে ধরেন কীভাবে:
*আলী ইবন আবী তালিব (প্রথম শিয়া ইমাম এবং চতুর্থ রাশিদুন খলিফা) জাদুতে আক্রান্ত এক ব্যক্তিকে 'হরিণের চামড়ায়' লেখা একটি দোয়া বহন করতে এবং তা সর্বদা নিজের সাথে রাখতে বলেন; 
*সাফাভি শাসক আব্বাস কীভাবে ইমাম হুসাইন-এর কবরের মাটি থেকে তৈরি তসবিহ ব্যবহার করে একজন খ্রিস্টানকে ইসলাম গ্রহণে বাধ্য করেন (যা উভয়ই অনেকটা তাবিজি জাদুর মতো শোনায়)।

## মুসলিম সমাজ
থাম্ব|২০০৮ থেকে ২০১৭ সালের পিউ জরিপের তথ্য অনুযায়ী, জাদুবিদ্যায় বিশ্বাসী জনসংখ্যা গোষ্ঠীর অংশ।
২০১১-২০১২ সালে বিশ্বজুড়ে মুসলিমদের উপর পরিচালিত পিউ রিসার্চ সেন্টারের একটি জরিপ অনুযায়ী, মধ্যপ্রাচ্য উত্তর আফ্রিকা, তুরস্ক, দক্ষিণ এশিয়া এবং দক্ষিণ-পূর্ব এশিয়ায় জরিপকৃত অধিকাংশ মুসলিম জ্বীনে বিশ্বাস করেন— তবে, জরিপে অংশগ্রহণকারীদের মধ্যে ২০% এরও কম মনে করেন যে, জ্বীনকে কোনো কিছু উৎসর্গ করা ‘ইসলামি ঐতিহ্যের একটি গ্রহণযোগ্য অংশ’। তাবিজ, ডাকিনীবিদ্যা এবং আধ্যাত্মিক চিকিৎসকদের উপর বিশ্বাস ততটা ব্যাপক ছিল না, যা এই অঞ্চলের মুসলিমদের মধ্যে অর্ধেক থেকে এক চতুর্থাংশের মধ্যে সীমাবদ্ধ। অধিক ধার্মিক মুসলিমদের জ্বীন, তাবিজ এবং ফেরেশতাদের মতো অন্যান্য অতিপ্রাকৃত সত্তার অস্তিত্বে বিশ্বাস করার পরিমাণ বেশি।

বোরিস গার্শম্যানের একটি গবেষণা পিউ রিসার্চ সেন্টার কর্তৃক ২০০৮ থেকে ২০১৭ সালের মধ্যে ৯৫টি দেশে (প্রধানত মুসলিম বিশ্ব, ইউরোপ এবং পশ্চিম গোলার্ধে) পরিচালিত জরিপের উপর ভিত্তি করে তৈরি করা হয়েছে। এই গবেষণায় দেখা গেছে যে, অর্ধেকেরও বেশি মুসলিম জাদুবিদ্যায় বিশ্বাস করেন (এই হার খ্রিস্টানদের তুলনায় বেশি এবং ধর্মীয়ভাবে অসংযুক্ত উত্তরদাতাদের চেয়েও বেশি), এবং জরিপকৃত ব্যক্তি যত বেশি ধার্মিক ছিলেন, তার জাদুবিদ্যায় বিশ্বাস করার সম্ভাবনাও তত বেশি ছিল।

২০১৩ সালে ডন পার্লমাটারের লেখা অনুযায়ী, "মধ্যপ্রাচ্য এবং পশ্চিমা মুসলমানদের মধ্যে" "পেশাদার ভূত-তাড়ানোকারিদের একটি সম্পূর্ণ শিল্প" গড়ে উঠেছে, যারা কুরআনভিত্তিক চিকিৎসা প্রদান করে, ইউটিউবে পোস্ট এবং ফেসবুক ও টুইটারে বিজ্ঞাপন দিচ্ছে। কালো জাদু নিষ্ক্রিয় করার জন্য ইসলামি সাহিত্যে বিশদ গ্রন্থাবলি রয়েছে, যার মধ্যে "তাবিজ ও অন্যান্য জাদুকরী বস্তুর ধ্বংস সাধনের উদ্দেশ্যে সম্পূর্ণ ভূত-তাড়ানোর প্রথা এবং শুদ্ধিকরণ আচার" অন্তর্ভুক্ত রয়েছে।
### জনপ্রিয় প্রথা বনাম ধর্মীয় রক্ষণশীলতা
#### জাদুর শাখাসমূহ
দস্তগাইব শিরাজি কর্তৃক তালিকাভুক্ত জাদুর "অধিকতর ব্যবহৃত শাখাগুলোর" কয়েকটি এবং/অথবা উসমানীয়-তুর্কি ধর্মতাত্ত্বিক তাশকোপারজাদে কর্তৃক তালিকাভুক্ত গুপ্তবিদ্যার শাখাগুলো হলো:
**ইলম আহকাম আন নুজুম*—জ্যোতিষশাস্ত্র
**ইলম আস-সিমিয়া—* এটি "প্রাকৃতিক নিয়মকে প্রভাবিত করার জন্য নির্দিষ্ট বাহ্যিক ও বস্তুগত শক্তির সাথে ইচ্ছাশক্তির" সমন্বয় ঘটায়, এবং এর অন্তর্ভুক্ত হলো "চোখের জাদু"। কল্পনার উপর ভিত্তি করে তৈরি জাদু, যেমন জাদুমন্ত্র এবং অক্ষরের জাদু।
**ইলম আল-লিমিয়া* বা "আত্মাকে বশীভূত করার বিদ্যা"— জাদুকরের নিয়ন্ত্রণে "উচ্চতর এবং শক্তিশালী আত্মাকে" (যেমন "নক্ষত্রের আত্মা") আনার জন্য মানুষের মনস্তত্ত্বকে ব্যবহার করে।
**ইলম আল-হিমিয়া* বা তাবিজ— "বিস্ময়কর প্রভাব তৈরি করতে" প্রকৃতির মূল উপাদানগুলোর সাথে "উচ্চতর আধ্যাত্মিক জগতের শক্তির" সমন্বয় ঘটায়।
**ইলম আর-রিমিয়া* বা *আশ-শাবাযাহ*— যেমন "হাতের কারসাজি, ভেলকিবাজি", যা অতিপ্রাকৃত প্রভাবের বিভ্রম তৈরি করে।
**ইলম আল-ফিরাসা*—বাহ্যিক রূপ দেখে ব্যক্তির চরিত্র ভবিষ্যদ্বাণী করা।
**ইলম তাবির আর-রুইয়া*—স্বপ্ন ব্যাখ্যা করা
**ইলম আত-তিলিসমাত*—তালিসমান
জাদুর সম্পূরক ক্ষেত্রগুলো হলো:
**ইলম আল-কিমিয়া* বা আলকেমি— সস্তা ধাতুগুলোকে সোনা বা রূপায় রূপান্তরিত করা (অর্থাৎ রূপান্তরের চেষ্টা করা)।
**ইলম আল-খাফিয়া* বা লুক্কায়িত জ্ঞান— "ফেরেশতা বা শয়তানদের" নাম আবিষ্কার করে, যা তাদেরকে আহ্বান করার জন্য ব্যবহার করা হয়।
এছাড়া আরও রয়েছে:
**ইলম শোয়াবাদা*— হলো কোনো বিভ্রম তৈরি করা (যেমন একটি জ্বলন্ত বলকে বৃত্তাকারে ঘোরানো যাতে এটি একটি আগুনের বৃত্ত বলে মনে হয়)।
**ইলম তাশখিরাত*— "ফেরেশতা, জ্বীন, আত্মা বা বিভিন্ন বন্য প্রাণীকে নিয়ন্ত্রণ করার পদ্ধতি"।
**ইলম কায়াফা*— জাদুর সাহায্যে কোনো ব্যক্তির বংশপরিচয় নির্ধারণের বিদ্যা।

পণ্ডিত রেমকে ক্রুক ২০০৫ সালের দিকে মুসলিম বিশ্বে মারাকেশ থেকে কায়রো হয়ে ইয়েমেন পর্যন্ত "রাস্তার ধারের স্টল ও বইয়ের দোকানগুলোতে" জাদু ও ডাকিনীবিদ্যা বিষয়ক বইগুলোর "অত্যন্ত ভালো উপস্থিতি" দেখতে পান। এই বিষয়ে ব্যবহারিক নির্দেশিকাগুলো বেশ সাধারণ ছিল, কিন্তু ১৯৯০ সালের দিক থেকে শুরু হওয়া "রক্ষণশীল" (ক্রুকের মতে "গোঁড়া") ইসলামি পুনর্জাগরণের সাথে সাথে "বিভিন্ন প্রথার নিন্দা জানিয়ে ধর্মীয় পুস্তিকাগুলোও" জনপ্রিয় হয়ে ওঠে। জি. হুসেইন রসুল উল্লেখ করেন যে: সমগ্র মুসলিম বিশ্ব জুড়ে জাদুকর, ভাগ্যগণনাকারী এবং ঐতিহ্যবাহী নিরাময়কারীরা রয়েছেন; যাদের অনেকেই শরিয়াহর বিভিন্ন ব্যাখ্যার লঙ্ঘন করে থাকেন। এটি জাদু বা ডাকিনীবিদ্যা ব্যবহারকারী জাদুকর বা নিরাময়কারীদেরকে বৃহত্তর *[[শিরক (ইসলাম)|শিরকের]]* পর্যায়ে নিয়ে যায়, যা বলতে আল্লাহর সাথে কোনো অংশীদার সাব্যস্ত করা, আল্লাহ ব্যতীত অন্য কাউকে আহ্বান করা এবং আল্লাহ ছাড়া অন্যের ওপর নির্ভর করাকে বোঝায়।

ক্রুক লেখেন যে, "শতাব্দীর পর শতাব্দী ধরে" "প্রাতিষ্ঠানিক ইসলামের" ইসলামি পণ্ডিতগণ জাদুকরী প্রথাগুলোকে নিষিদ্ধ করার কাজ করে এসেছেন, কিন্তু তাদের প্রচেষ্টা সত্ত্বেও ইসলামি সংস্কৃতিতে জাদুকরী প্রথাগুলো "ধর্মীয় উপাদান এবং আচার-অনুষ্ঠানের সাথে জটিলভাবে মিশে গেছে"। ফলস্বরূপ, নিষিদ্ধ ও অনুমোদিতের মধ্যকার সীমারেখা "এতটাই অস্পষ্ট যে, চর্চাকারী বা গ্রাহক কেউই" প্রায়শই বুঝতে পারেন না কখন তারা সেই সীমারেখা অতিক্রম করছেন।

একদিকে, জাদু প্রতিরোধ করতে কঠোর ইসলামি রক্ষণশীল (যাদেরকে ক্রুক "গোঁড়া" বলেছেন) এবং পুনর্জাগরণবাদীদের দ্বারা অনুমোদিত প্রথাগুলোর মধ্যে রয়েছে এমন পানির ব্যবহার "যার ওপর কুরআন তিলাওয়াত করা হয়েছে" অথবা যাতে মেশানো হয়েছে "লবণ, গোলাপের নির্যাস, কালো জিরার তেল, কিংবা কুল গাছের পাতা"। অন্যদিকে, ঐতিহ্যগতভাবে চর্চিত "জাদু ও ডাকিনীবিদ্যায়"—যা এখন সেই কঠোর রক্ষণশীলদের আক্রমণের শিকার—আল্লাহর ৯৯টি নাম এবং কুরআনের আয়াত তিলাওয়াত "একটি প্রধান ভূমিকা" পালন করে।

অনেক ইসলামি নিরাময়কারী বদনজর থেকে নিরাময় ও তা প্রতিরোধের উদ্দেশ্যে এবং জ্বীনে ধরার ক্ষেত্রে জ্বীন তাড়ানোর জন্য জ্বীনদের সাথে কথা বলার যে দাবি করেন, সেই প্রথাটিকে কিছু রক্ষণশীল মুসলমান গুরুতর পাপ বা *[[শিরক (ইসলাম)|শিরক]]* বলে মনে করেন। ক্রুক উল্লেখ করেন যে, অনুমোদিত এবং অননুমোদিত প্রথাগুলোর মধ্যকার পার্থক্য কতটা সূক্ষ্ম হতে পারে—"জ্বীন-তাড়ানোর সময়" জ্বীনদের সাথে যোগাযোগ করে তাদের *হুমকি দেওয়া* গ্রহণযোগ্য, কিন্তু নিরাময়ের জন্য *তাদের কাছে সাহায্য চাওয়া* হলো *শিরক*; কাগজে লেখা কুরআনের আয়াত পানিতে গোলানো নিষিদ্ধ, কিন্তু সুপরিচিত রক্ষণশীল ওহাবি-মতাদর্শী আলেম ওয়াহিদ আব্দুল সালাম বালি "বাটিতে কালি দিয়ে লিখে তা বাটিতে ঢালা পানি দিয়ে ধুয়ে ফেলার" সুপারিশ করেন। ক্রুক আশঙ্কা প্রকাশ করেন যে, ইসলামের কঠোরতর রূপের উত্থান নিরাময়ের এমন সব "প্রথার ওপর আক্রমণের জন্ম দিয়েছে, যেগুলো একসময় ইসলামি জীবনের সাথে ভালোভাবে মিশে ছিল"।

### আফগানিস্তান
ভালো জাদুর সাহায্যে খারাপ জাদু প্রতিহত করার জন্য ধর্মীয় আলেমদের (মোল্লা) শরণাপন্ন হতে হয়। বলা হয়ে থাকে যে, কালো জাদুর চর্চাকারীরা জাদুবিদ্যা প্রয়োগ করার জন্য খারাপ আত্মার উপর নির্ভর করে, অন্যদিকে আলেমরা খারাপ শক্তিকে দমন করার জন্য শামানিস্টিক আচার-অনুষ্ঠান ব্যবহার করেন। এছাড়াও, বিভিন্ন ধরনের আসুরিক প্রাণী রয়েছে যারা আফগান জনজীবনকে ব্যতিব্যস্ত করে তোলে বলে মনে করা হয়, যার মধ্যে রয়েছে জ্বীন, ভূত এবং অপদেবতা। এই ধরনের আত্মাদের থেকে রক্ষা পেতে ভালো জাদু ব্যবহৃত হয় এবং একে 'নূরী' (ঐশ্বরিক আলো) বলা হয়, অন্যদিকে খারাপ জাদু শয়তানের সাথে সম্পর্কিত এবং একে *[[জাহান্নাম|নার]]* (আগ্নেয়) বলা হয়।
### মালয়েশিয়া
মালয় জনগণ ভালো এবং কালো জাদুর মধ্যে পার্থক্য করে থাকে। তন্ত্র-মন্ত্রকে ইসলামের সীমানার বাইরে বলে ধরা হয়, এবং বিশ্বাস করা হয় যে এতে বিদেশি আত্মা (জ্বীন)—যার মধ্যে বিভিন্ন ভারতীয় দেবতাও অন্তর্ভুক্ত হতে পারে— অথবা ইসলামে বর্ণিত শয়তানদের আহ্বান করা হয়। অন্যরা আরও বিশ্বাস করে যে জাদুর উৎস নিহিত থাকে জাদুকরের উদ্দেশ্য (নিয়ত)-এর মধ্যে—তা চিকিৎসা হোক বা ক্ষতি সাধনের জন্য হোক।
### সৌদি আরব
সৌদি আরবে (মুহাম্মদ বিন সালমানের শাসনামলের আগে), হ্যারি পটার বইসমূহ "নিষিদ্ধ" ছিল এবং জাদুবিদ্যার অভিযোগে পুরুষ ও নারীদের শিরশ্ছেদ করা হতো। ২০০৯ সালে সৌদি আরবে একটি বিশেষ “জাদুবিদ্যা বিরোধী ইউনিট” আনুষ্ঠানিকভাবে প্রতিষ্ঠিত হয়। এর দায়িত্ব ছিল অভিযোগকৃত জাদুকরদের অনুসন্ধান ও গ্রেপ্তার করা, তাদের ব্যবহৃত অভিশপ্ত সামগ্রী নিস্ক্রিয় করা এবং মন্ত্রভেদী ক্ষমতা নিষ্ক্রিয় করে দেওয়া। সে বছর, শুধুমাত্র একটি অঞ্চলে (মক্কা) "অন্তত ১১৮ জনের বিরুদ্ধে 'জাদুবিদ্যা চর্চা' অথবা 'আল্লাহর কিতাবকে অবমাননাকরভাবে ব্যবহার করার' অভিযোগ আনা হয়"। ২০১১ সাল নাগাদ, এই জাদুবিদ্যা বিরোধী ইউনিট সৌদি আরবের বিভিন্ন শহরে নয়টি জাদুবিদ্যা-মোকাবিলা ব্যুরো স্থাপন করে এবং "জাদু সংক্রান্ত অপরাধের অন্তত ৫৮৬টি মামলা" পরিচালনা করে। ২০০৭ সালে, "জাদু ও টোনা চর্চার" পাশাপাশি অন্যান্য অভিযোগে দোষী সাব্যস্ত হওয়ায় মুস্তাফা ইব্রাহিম নামে একজন মিশরীয় ফার্মাসিস্টকে রিয়াদে শিরশ্ছেদ করা হয়। ২০০৮ সালে, সৌদি আরবের পুলিশ হজ  পালনের উদ্দেশ্যে দেশে আগত লেবাননের সুপরিচিত টেলিভিশন গণক আলি হুসেইন সিবাতকে ফাঁদে ফেলার জন্য বিশেষ অভিযান পরিচালনা করে। তাকে গ্রেপ্তার করে মৃত্যুদণ্ডে দণ্ডিত করা হয়, তবে আন্তর্জাতিক মানবাধিকার সংস্থাগুলোর তীব্র প্রতিবাদের পর তার শাস্তি কমিয়ে ১৫ বছরের কারাদণ্ডে রূপান্তর করা হয়। সেপ্টেম্বর ২০১১ সালে, ধর্মীয় পুলিশের পাতা ফাঁদে ধরা পড়ার পর একজন সুদানি ব্যক্তিকে শিরশ্ছেদ করা হয়। মানবাধিকার কর্মীরা অভিযোগ করেন যে, সৌদি আরবে (জাদুবিদ্যার দায়ে) অভিযুক্তরা প্রায়শই আফ্রিকা এবং দক্ষিণ-পূর্ব এশিয়ার বিদেশী গৃহকর্মী। এই গৃহকর্মীরা হয়তো কেবল তাদের নিজেদের দেশের লোকজ চিকিৎসা অনুশীলন করছিলেন, অথবা তারা তাদের নিয়োগকর্তাদের বিরুদ্ধে বেতন না দেওয়ার অভিযোগে মামলা করার কারণে, নিয়োগকর্তারা প্রতিশোধ হিসেবে তাদের বিরুদ্ধে জাদুবিদ্যার অভিযোগ এনেছে। যুবরাজ মুহাম্মদ বিন সালমানের শাসনামলে, জাদুবিদ্যা দমন ইউনিটের  তত্ত্বাবধানকারী "সৎ কাজের আদেশ ও অসৎ কাজের নিষেধ কমিটি" এর ক্ষমতা তীব্রভাবে খর্ব করা হয়।
### ইরান
২০১১ সালে ইরানের তৎকালীন রাষ্ট্রপতি মাহমুদ আহমাদিনেজাদ এবং তার প্রধান সহকারী এস্পানদিয়ার রাহিম মাশায়ির ২৫ জন উপদেষ্টা ও সহযোগীকে তন্ত্র-মন্ত্র ও কালোজাদু চর্চার অভিযোগে গ্রেপ্তার করা হয়। "ইরানের শাসকগোষ্ঠীর মধ্যে শীর্ষ জাদুকর" (যিনি "সহযোগী ও সরকারি কর্মকর্তাদের মতে" শীর্ষস্থানীয়), তার ভাষ্য অনুযায়ী আহমাদিনেজাদ তার সাথে "অন্তত দুইবার" সাক্ষাৎ করেছেন (আহমাদিনেজাদ অবশ্য এই অভিযোগ অস্বীকার করেন), এবং তিনি ছিলেন "জাতীয় নিরাপত্তার বিষয়ে" তার পরামর্শ গ্রহণকারী "কয়েক ডজন" উচ্চপদস্থ ইরানি সরকারি কর্মকর্তার মধ্যে একজন এই "শীর্ষ" জাদুকর (দাবি করেন যে) নিয়মিতভাবে জ্বীনদের সাথে যোগাযোগ করেন, যারা "ইসরায়েলের গোয়েন্দা সংস্থা মোসাদ এবং মার্কিন যুক্তরাষ্ট্রের সেন্ট্রাল ইন্টেলিজেন্স এজেন্সির জন্য কাজ করে", এবং তিনি 'ইসরায়েলি জ্বীনদের মধ্যে অনুপ্রবেশ করে তারা কী জানে তা বের করার জন্য দীর্ঘ লড়াই করেছেন।'
### গাজা
গাজায়, ভূত তাড়ানো বেআইনি নয়, তবে ইসলামী শাসকগোষ্ঠী হামাস এটিকে সন্দেহের চোখে দেখে। হামাস দাবি করে যে ২০১০ সালে তারা এক বছরে "প্রতারণার ৩০টি ঘটনা উদঘাটন করেছে।"
### দুবাই
বিবিসি একটি কাহিনী প্রচার করে, যেখানে একজন মালির প্রতারক (ফুটঙ্গা বাবানি সিসোকো) দুবাই ইসলামিক ব্যাংকের ব্যবস্থাপক মোহাম্মদ আইয়ুবকে বোঝায় যে, সিসোকো তার কালো জাদু ব্যবহার করে যেকোনো পরিমাণ অর্থকে দ্বিগুণ করতে পারে ("...সে আলো এবং ধোঁয়া দেখতে পেল। সে শুনতে পেল আত্মাদের কণ্ঠস্বর। তারপর নেমে এল নীরবতা")। ১৯৯৫ থেকে ১৯৯৮ সালের মধ্যে, আইয়ুব সিসোকোর ব্যাংক অ্যাকাউন্টে ১৮৩ বার টাকা পাঠান। মোট অর্থের পরিমাণ ছিল ৮৯০ মিলিয়ন দিরহাম বা ২৪২ মিলিয়ন ডলার। "তিনি আশা করেছিলেন যে এই টাকা দ্বিগুণ হয়ে ফিরে আসবে।" তবে, কিছু দিনের মধ্যে ব্যাংকের নিরীক্ষকরা "কিছু একটা ভুল হচ্ছে" বলে খেয়াল করতে শুরু করেন এবং সিসোকো (যিনি দুবাই ছেড়ে প্রথমে যুক্তরাষ্ট্র এবং পরে মালিতে গিয়েছিলেন) আইয়ুবের ফোন কলের উত্তর দেওয়া বন্ধ করে দেয়। অবশেষে দুবাই সরকার ব্যাংকের ক্ষতি পূরণ করে এবং আইয়ুবকে প্রতারণার দায়ে দোষী সাব্যস্ত করে তিন বছরের কারাদণ্ড প্রদান করা হয়। কথিত আছে যে, "তাকে কালো জাদুর প্রতি বিশ্বাস থেকে মুক্তি পেতে একটি আত্মত্যাগ বা শুদ্ধিকরণ অনুষ্ঠানের মধ্য দিয়ে যেতে বাধ্য করা হয়েছিল।"
### পাকিস্তান
পাকিস্তানে দুর্ভাগ্য এবং শয়তানি শক্তি দূর করার জন্য পশু কুরবানী (পশুবলি) করা একটি প্রচলিত প্রথা। বিশেষ করে, একটি কালো ছাগল কুরবানী করাকে অত্যন্ত কার্যকর বলে মনে করা হয়। ডিসেম্বর ২০১৬ সালে, পাকিস্তান ইন্টারন্যাশনাল এয়ারলাইন্সের একটি প্রপেলার-চালিত বিমান বিধ্বস্ত হয়ে ৪৮ জন নিহত হওয়ার পর, ইসলামাবাদ বিমানবন্দরের রানওয়েতে একদল বিমানকর্মীকে একটি কালো ছাগল কুরবানী করতে দেখা যায়। এই প্রথাটি শুধু পাকিস্তানের নিম্ন শ্রেণির মধ্যে সীমাবদ্ধ নয়। পাকিস্তানের প্রেসিডেন্ট থাকাকালীন আসিফ আলি জারদারি, কালো জাদু ও বদনজর থেকে রক্ষা পাওয়ার উদ্দেশ্যে প্রতিদিন তার বাসভবনে একটি কালো ছাগল কুরবানী করাতেন। এছাড়াও তিনি কখন এবং কোথায় ভ্রমণ করা কল্যাণকর হবে, সেই বিষয়ে একজন আধ্যাত্মিক চিকিৎসকের পরামর্শ নিতেন। ২০১২ সালের পিউ রিসার্চ সেন্টারের একটি প্রতিবেদন অনুযায়ী, ৬১% পাকিস্তানি মুসলিম বদনজরে বিশ্বাস করেন।

## আরও দেখুন
*মধ্যযুগে ইসলামী বিশ্বে আলকেমি ও রসায়ন
*মধ্যযুগীয় ইসলামী জ্যোতিষশাস্ত্র
*রুকইয়াহ শারইয়াহ
## তথ্যসূত্র
### টীকা

### উদ্ধৃতি

### গ্রন্থপঞ্জি
*
*
*ফাহদ, তৌফিক, "সিহ্‌র", *ইসলামের বিশ্বকোষ, দ্বিতীয় সংস্করণ*-এ, সম্পাদক: পি. বেয়ারম্যান, থ. বিয়ানকুইস, সি.ই. বসওয়ার্থ, ই. ভ্যান ডনজেল, ডব্লিউ.পি. হেইনরিশস। অনলাইনে পরামর্শ: ২ ডিসেম্বর ২০২১ । প্রথম অনলাইন প্রকাশ: ২০১২। মুদ্রিত প্রথম সংস্করণ: , ১৯৬০–২০০৭
*
*

বিষয়শ্রেণী:জাদু (অতিপ্রাকৃত)
বিষয়শ্রেণী:ধর্মীয় বিতর্ক
বিষয়শ্রেণী:ধর্মের সমাজবিজ্ঞান
বিষয়শ্রেণী:ডাকিনী বিদ্যা